Polisiehoof voor LP’s oor korrupsiebeweringsKhomotso Phahlane Foto: Jonisayi W. Maromo (@Jonisayi), Twitter Lt.genl. Khomotso Phahlane, die waarnemende nasionale polisiekommissaris, het Donderdag voor die parlementêre komitee oor polisie volgehou “nie ŉ enkele sent” van belastingsbetalers se geld is gebruik om in 2009 vir hom ŉ verjaarsdagpartytjie te hou nie. Phahlane en sy span moes die komitee inlig oor die verskeie klagtes wat Popcru teen hom ingedien het, asook die ondersoek deur die onafhanklike polisie-ondersoekdirektoraat (Opod). Volgens Phahlane is reeds “bo redelike twyfel bewys” openbare fondse is nie vir die partytjie gebruik nie, maar die geld vir ŉ amptelike skakelingsgeleentheid is gebruik terwyl Phahlane steeds die afdelingskommissaris vir personeelontwikkeling was. Die DA het Phahlane daarvan beskuldig dat hy openbare fondse gebruik het om ŉ verjaarsdagpartytjie te hou wat as ŉ werkswinkel voorgehou is. Phahlane hou egter vol selfs die howe het bevind hy het nie oortree nie. “Ongelukkig is twee mense, my personeelbeampte en ŉ brigadier, voor die hof gebring,” het hy gesê. Beide beamptes is later onskuldig bevind. Phahlane het gesê hy sal sy samewerking aan “enige bevoegde owerhede” gee tydens die ondersoek na die verskeie bewerings teen hom. Hy het nie gespesifiseer of dit Opod insluit nie. Hy het bygevoeg: “Ons is nie te vinde vir ŉ verhoor deur die media nie.” Opod het verlede maand ŉ klopjag op Phahlane se huis uitgevoer in verband met korrupsiebewerings wat met die aankoop van ŉ tuisteaterstel ter waarde van R80 000 verband hou. Volgens die bewerings het direkteurs van ŉ private maatskappy, wat met die polisie sake gedoen het, Crimetech Laboratories, glo vir Phahlane gehelp om die tuisteaterstel aan te skaf. Phahlane het dit ontken en gesê hy het ŉ bewys van betaling vir die tuisteaterstel aan Opod verskaf. Hy het ook gesê hy sal binnekort verdere regstappe neem in die verband.